15 ноември „Световен ден на възпоменание за жертвите от пътнотранспортните произшествия”

България се присъедини за пореден път към Световния ден на възпоменание за жертвите от пътнотранспортните произшествия, който тази година се пада на 15 ноември. На този ден нека си спомним с добро за без време загиналите хора по пътищата на нашата страна, в резултат на пътнотранспортните произшествия!


Над 19 мъже, жени и деца загиват всяка седмица по пътищата и улиците на нашата страна като пешеходци, велосипедисти, пътници или водачи. Те никога няма да се върнат вкъщи. Още 10 000 хил. се нараняват всяка година. Статистиката за Област Видин за 2014 г. показва, че броя на пътнотранспортните произшествия е 496 с 10 жертви и 87 ранени. В памет на загиналите камбаните бият ежедневно. Трагедията е още по-голяма, защото това са предимно млади и здрави хора, в началото на живота си. Хора, които ще отсъстват завинаги  от техните семейства.


Нараняванията по пътищата причиняват огромни загуби в личен план, на семействата и на обществото като цяло. Докато убитите в пътното движение се отчитат като статистика през годината, през която се случват, семейството остава със загубен близък човек завинаги. В допълнение към силния удар към семейството загубите от пътнотранспортните произшествия възлизат на стотици милиони лева всяка година, сума, надхвърляща помощите, които се отделят за подпомагане на хора в затруднение. 

Голяма част от тежките пътнотранспортни произшествия са предвидими и могат да бъдат предотвратени. И ние, в името и паметта на загиналите, следва да предприемем всичко за изменение на нашето поведение на пътя, за по-голяма толерантност, уважение и грижа за ближния.


Отбелязването на „Световния ден на възпоменание за жертвите от пътнотранспортните произшествия” е започнало през 1993 г. в Обединеното кралство.  За първи път е организирано от „Мир на пътя”. С всяка измината година към деня на възпоменанието се присъединяват все повече държави и хора.


Денят на възпоменанието съответства на голяма нужда за публично признание на жертвите от пътните злополуки, тъй като на тях се отделя много по-малко  внимание от жертвите  на други видове бедствия. В съпричастност към тази дейност трябва да бъдат включени и тези, които пряко обслужват катастрофите - пожарна безопасност, полиция, спешна помощ, лекари, медицински сестри и др.

В много страни по света се провеждат актове на възпоменание и размисъл в църквите, посещават се местата, където са загинали хора, провеждат се възпоменателни концерти, откриват се мемориали на жертвите и др. В училищата се провеждат специални асамблеи, минута мълчание, дискусии, за да се позволи на учениците да изразят своите мисли и чувства в есета и различни форми на изкуството.

На този ден в памет на загиналите и страдащите и в името на живота и здравето, нека се обединим за повече толерантност, етика и уважение, да променим поведението си като участници в движението, за да намалим нещастията по пътищата.  
